Toyota afslører elektrisk mikrobil til Europa

Toyota vil snart sende en helt ny elektrisk mikrobil på de europæiske veje, som særligt skal løse pladsproblemer og trængsel i de tætte byområder. Modellen, der har fået navnet FT-Me, er en kompakt to-personers elbil med solceller på taget, som giver mulighed for opladning under kørslen.

Med en længde på under 2,5 meter er FT-Me designet til nemt at finde plads i selv de tætteste bymiljøer. Bilen fylder omtrent halvdelen af en almindelig parkeringsplads og kan potentielt klemme sig ind på endnu mindre plads, hvis forholdene tillader det.

– Vejene i byerne er i dag primært prioriteret til biler, men det vil ændre sig i fremtiden, siger pressechef Anders Tystrup fra Toyota Danmark. Han peger på, at der allerede nu er en ubalance i eksempelvis København, hvor to tredjedele af vejarealet bruges til biler, selvom biltrafikken kun udgør en tredjedel af transporten.

Toyota FT-Me fylder ikke meget i landskabet (foto: Toyota).

FT-Me henter inspiration fra Toyotas tidligere mobilitetsløsninger, der blev udviklet til OL og PL i Tokyo og Paris. Bilen har et karakteristisk tofarvet design, inspireret af åbne motorcykelhjelme, som giver en robust fremtoning og sikkerhedsfølelse.

Kan køres med hænderne

En særlig innovation i FT-Me er muligheden for at styre bilen udelukkende med hænderne, hvilket gør køretøjet mere tilgængeligt – blandt andet for kørestolsbrugere – uden behov for specialtilpasninger.

Den elektriske mikrobil kan køres udelukkende med hænderne – altså uden brug af gaspedal (foto: Toyota).

Med fokus på bæredygtighed anvender Toyota genanvendte materialer i FT-Me, og målet er at reducere CO2-aftrykket med op til 90 procent sammenlignet med traditionelle bybiler. Samtidig er bilen ekstremt energieffektiv: Drivlinjen bruger kun en tredjedel af energien per kilometer sammenlignet med almindelige elbiler med større batterier.

Solcelletaget giver FT-Me en rækkevidde på 20-30 kilometer pr. dag alene på solenergi, hvilket ifølge Toyota dækker mange daglige transportbehov i byen. Faktisk viser Toyotas egen data fra delebilstjenesten KINTO, at tre ud af fire bookede ture er på under 10 kilometer.

FT-Me forventes at appellere til både unge og byboere, der søger en kompakt, fleksibel og bæredygtig mobilitetsløsning til hverdagen.

Toyota afslører elektrisk mikrobil til Europa